I dag: Russere - 3 stk. 40 kr. Sådan lyder Østervrå-bagerens gode tirsdags-tilbud, som på overfladen er det eneste bevis på, at bysbarnet Joakim Mæhle mandag aften, med sit mål til 4-1, cementerede det danske landsholds sejr over Rusland og sikrede en plads i 1/8-finalen til EM. - Det er helt vildt, at vi har sådan en landsholdsspiller her fra byen. Det skal selvfølgelig fejres med Mæhle-lagkager, siger bagermester Henrik Petersen fra Østervrå Bageri. Udover at dekorere lagkager med fodboldbluser op til kampen i går, så fulgte bagermesteren også med, da landsholdet besejrede russerne. Og han var langt fra den eneste. Det meste af byen sad klistret til skærmen, da de rødhvide drenge løb på banen i Parken, og det er naturligvis Østervrå-spillerens afsluttende mål, der er højdepunktet for byens borgere. - Skønt at høre vores by blive nævnt i fjernsynet. Det er rigtig godt, det er vi stolte af heroppe, siger Anders Calundan fra Østervrå. Også hos Jysk Ost i byen er der glæde over sejren, og at byen midt i Vendsyssel for tiden er på fodbold-Danmarks landkort. - Det er dejligt. Lille Østervrå, vi er jo et lillebitte samfund. Mæhle – det er topdollar, lyder det fra indehaver af Jysk Ost Jane Kristensen. Og bager Henrik Petersen kan mere end at "Mæhle sin egen kage", da han udnævner Joakim til at være banens bedste spiller i mandagens opgør. - Vi kan jo ikke undvære ham heroppe, så det var bedre han kom herover for at spille igen, lyder det fra Henrik Petersen.

Referat:
Dagen efter fodboldlandsholdets flotte sejr over Rusland, er der stolthed og glæde i Østervrå over bysbarnet Joakim Mæhles præstation på grønsværen.